**DEDDF GWASANAETHAU CYMDEITHASOL A LLESIANT (CYMRU)**

**CRYNODEB – Mawrth 2017**

**Plant sy’n Derbyn Gofal a Phlant sy’n cael eu Lletya**

# Rhagarweiniad

Crynodeb yw hwn o Ddeddf Gwasanaethau Cymdeithasol a Llesiant (Cymru) 2014 Rhan 6 ac agweddau perthnasol o Ran 11 sy’n ymwneud â phlant ag unigolion mewn carchar, llety cadw ieuenctid neu lety mechnïaeth. Mae’r crynodeb hwn yn rhan o gyfres o ddeunyddiau dysgu sydd wedi cael eu datblygu i gynorthwyo gweithredu’r Ddeddf. Mae wedi’i fwriadu ar gyfer unrhywun a hoffai wybod rhagor am newidiadau sy’n berthnasol i blant sy’n derbyn gofal a phlant sy’n cael eu lletya, gan gynnwys y rhai sy’n gadael gofal.

# Cyd-destun

Mae Rhan 6 yn benodol yn ymwneud â phlant sy’n derbyn gofal a’r rhai sy’n cael eu lletya a’r rhai sy’n gadael gofal ac, ynghyd â Rhan 2, a ddisodlodd y rhan fwyaf o Ran III o Ddeddf Plant 1989. Nid yw Adran 17 o’r Ddeddf Plant (plant mewn angen) yn cael ei ailadrodd yn Rhan 6. Delir ag asesu plant mewn angen a’u teuluoedd, a chyflenwi unrhyw wasanaeth i gwrdd â’r anghenion hynny, yn Rhan 3 a 4 o’r Ddeddf sy’n cyflwyno cymhwysedd cenedlaethol ar gyfer gofal a chymorth. Mae’n bwysig nodi fodd bynnag, bod plant a phobl ifanc yn cael eu cynnwys yn y Ddeddf drwyddi draw yn ymhob un o’r 11 rhan ac mae angen i bawb sy’n cynorthwyo plant sy’n derbyn gofal, a’r rhai sy’n gadael gofal, ddeall gofynion penodol Rhan 6, yn ogystal â’r dyletswyddau, y cyfrifoldebau a’r ethos hollgyffredinol yn y Ddeddf.

Mae nifer y plant a phobl ifanc sy’n derbyn gofal yng Nghymru wedi bod yn codi. Mae’r Ddeddf yn ceisio mynd i’r afael â hyn a’i nod yw newid y dull o fynd ati i gwrdd ag anghenion gofal a chymorth plant a theuluoedd. Yn allweddol i’r Ddeddf ar gyfer plant a phobl ifanc mae pwysigrwydd hybu eu magwraeth gan eu teuluoedd. Mae hyn yn golygu ceisio gostwng yr angen am ymyrraeth ffurfiol yn eu bywydau ac atgyfnerthu gallu teuluoedd i ofalu am eu plant pryd bynnag mae’n ddiogel i wneud hynny. Os bydd angen gofalu am blentyn, mae’r Ddeddf yn ceisio sicrhau mwy o sefydlogrwydd i blant drwy ehangu’r dewis o leoliadau lleol, eu cynorthwyo i barhau i gynnal perthnasau pwysig a bywyd ysgol a dod o hyd i’r ateb parhaol cywir yn gynt.

Mae dyletswydd hollgyffredinol yn y Ddeddf i hyrwyddo llesiant. Diffinnir llesiant gan ddefnyddio wyth agwedd sy’n gyffredin i bob oed; iechyd corfforol a lles meddyliol, diogelu rhag cam-driniaeth ac esgeulustod; addysg, hyfforddiant a hamdden; perthynas teulu a phersonol; ymglymiad yn y gymuned leol; sicrhau hawliau a hawliadau; llesiant cymdeithasol ac economaidd (yn cynnwys peidio â gorfod byw mewn tlodi); a byw mewn llety addas. Dyletswydd bennaf y Ddeddf yw diogelu a hyrwyddo llesiant plant sy’n derbyn gofal (adran 78).

Ymhlith y dyletswyddau hollgyffredinol eraill mae ystyried diwylliant, cred, barn dymuniadau a theimladau person ifanc ac o ran y rhai o dan 16 oed, y rhai sydd â chyfrifoldeb rhieni. Mae egwyddorion allweddol Rhan 1 o Gonfensiwn y Cenhedloedd Unedig ar Hawliau’r Plentyn, y Confensiwn Ewropeaidd ar Hawliau Dynol a Chonfensiwn y Cenhedloedd Unedig ar Hawliau Pobl Anabl hefyd yn berthnasol.

# Cynllunio ac Adolygu Gofal a Chymorth

Yn Rhan 3 a 4 o’r Ddeddf sonnir am asesu anghenion plant a phenderfynu sut orau i asesu’r anghenion hynny. Bydd y cynllun gofal a chymorth yn Rhan 6 ar gyfer plentyn sy’n derbyn gofal yn ymestyn unrhyw gynllun blaenorol a wnaed o dan Ran 4 o’r Ddeddf. Bydd yn cynnwys gwybodaeth am sut y bydd anghenion llesiant a datblygiad plant yn cael eu cyflawni yn ogystal â threfniadau ar gyfer gofal presennol a hir-dymor y plentyn. Mae’n cynnwys yr holl gynlluniau mewn un man gan gynnwys cynllun iechyd y plentyn, cynllun addysg bersonol y plentyn a chynllun lleoli ar gyfer y plentyn.

Bydd sicrhau sefydlogrwydd yn ystyriaeth allweddol o’r adeg pan fydd y plentyn yn cychwyn derbyn gofal a dylai’r cynllun gofal a chymorth nodi sut bydd hyn yn cael ei gyflawni. Dylai gynnwys cynllun tymor hir ar gyfer magwraeth y plentyn (y cynllun sefydlogrwydd) y mae pawb yn ceisio’i sicrhau.

Rhaid i awdurdodau lleol benodi Swyddog Adolygu Annibynnol (IRO) i adolygu a monitro’r cynllun gofal a chymorth yn gyson. Cyflwynodd Ddeddf newidiadau i rôl yr IRO i’w alluogi / galluogi i gael syniad mwy effeithiol o achos y plentyn a sicrhau bod y cynlluniau yn diwallu’i anghenion a’r plentyn yn deall hyn.

O’r adeg pan fydd person ifanc yn 16 oed dylai cynllun llwybr gael ei baratoi, wedi’i seilio ar, ac yn cynnwys, y cynllun gofal a chymorth ac yn mynegi dyheadau’r person ifanc a’i dargedau personol yn ogystal â’r camau gweithredu i ymglymu pawb er mwyn i’r person ifanc bontio’n llwyddiannus i fod yn oedolyn.

## Eiriolaeth

Mae’r plentyn yn ganolog i’r broses o gynllunio gofal a chymorth. Rhaid rhoi grym i’r plant a’u cynorthwyo i fynegi eu hanghenion, eu barn a’u dymuniadau a rhaid gwrando arnyn nhw a gweithredu. Rhaid iddyn nhw allu cymryd rhan llawn yn y broses ac yn y penderfyniadau sy’n effeithio arnyn nhw. Mae’r Ddeddf wedi ail ddatgan y ddyletswydd i ddarparu eiriolaeth a chymorth ar gyfer plant sy’n derbyn gofal a rhoi gwybod iddyn nhw am eu hawl i gael pob cymorth sydd ar gael.

# Lleoliadau

Mae Adran 79 o’r Ddeddf yn gosod dyletswydd ar awdurdodau lleol i ddarparu llety ar gyfer plant sy’n derbyn gofal. Yn unol â’r ddyletswydd a’r nod o hyrwyddo magwraeth plentyn gan ei deulu / ei theulu, mae pwyslais clir yn y Ddeddf, os na fydd yn gyson â llesiant y plentyn, bydd rhaid gwneud trefniadau ar gyfer y plentyn sydd angen llety i fyw gyda’i rhieni neu berson â chyfrifoldeb rhiant neu orchymyn preswyl / trefniadau plentyn. Os na fydd hyn yn bosibl dylid o ddewis leoli’r plentyn gyda pherthynas, ffrind neu berson arall sydd â chysylltiad â’r plentyn.

Os nad yw’r naill na’r llall o’r rhain yn bosibl, dylai fod amrediad o ddarpariaeth arall ar gael gan gynnwys gofalwyr maeth a chartrefi plant, llety â chymorth a thŷ llety diogel (mae’r Ddeddf yn nodi seiliau arbennig megis hanes dianc, i blentyn gael ei roi mewn tŷ llety diogel). Rhaid, bob amser ystyried y lleoliad i alluogi'r plentyn fyw yn lleol ac yn agos at ei gartref, i gynorthwyo cyswllt a dilyniant mewn gofal iechyd ac addysg neu hyfforddiant. Mae’r rheoliadau yn egluro’r amgylchiadau pan ellir ystyried lleoliad tu allan i’r awdurdod lleol.

Rhaid i awdurdodau lleol gynnal lleoliad y plentyn a sefydlu cymorth a gwasanaethau, gan gynnwys pob cymorth yn ôl Rhan 3 a 4 o’r Ddeddf, er mwyn ehangu gallu’r gofalwr i gwrdd ag anghenion y plentyn a chanlyniadau dynodedig o’r cynllun gofal a chymorth. Rhaid cytuno ar **gynllun lleoli** a’i ymgorffori, gan roi manylion ar sut bydd y lleoliad yn cyfrannu at gwrdd ag anghenon dynodedig y plentyn yn y cynllun gofal a chymorth.

# Cysylltiad ac Ymweliadau

Mae’r rheoliadau yn gosod y *lleiafswm* o ymweliadau â’r plentyn sy’n derbyn gofal, ble bynnag mae’n byw, y mae rhaid i gynrychiolydd yr awdurdod lleol, fel arfer gweithiwr cymdeithasol y plentyn, ei wneud. Fodd bynnag, efallai bydd angen ymweliadau yn fwy mynych neu ymweliadau ychwanegol yn dibynnu ar anghenion y plentyn. Pwrpas yr ymweliadau yw sicrhau bod lles y plentyn yn dal i gael ei ddiogelu a’i hybu, a bod y plentyn yn teimlo ei fod yn cael cefnogaeth a chymorth ac yn derbyn unrhyw gyngor neu wybodaeth y mae ei angen. Mae ymweliadau hefyd yn rhoi cyfle i weithio’n agos gyda’r plentyn i siarad am ei obeithion a’i ddyheadau a sut mae’r lleoliad yn cyfrannu at ganlyniadau’r lleoliad a chyflawni nodau personol. Mae’r Ddeddf hefyd yn nodi gofynion ymweld, cyngor a gofynion cymorth tebyg os bydd awdurdod lleol wedi derbyn rhybudd bod y plentyn yn cael ei letya naill ai mewn sefydliadau iechyd neu mewn sefydliadau addysg, cartrefi gofal neu ysbytai annibynnol.

Mae dyletswydd bellach i benodi ymwelydd annibynnol i fod yn gyfaill a chynghori plentyn sy’n derbyn gofal os, er enghraifft, nad oes fawr o gysylltiad rhwng y plentyn a’r rhiant.

# Gadael Gofal

Dylai’r paratoi a’r cynllunio i sicrhau mwy o annibyniaeth fod yn rhan hanfodol o gynlluniau gofal a chymorth drwy gydol y cyfnod y mae’r plentyn yn derbyn gofal. O’r adeg pan fydd unigolyn yn 16 oed dylai **cynllun llwybr** gael ei baratoi, yn ymestyn ac yn cynnwys y cynllun gofal a chymorth a datgan dyheadau a thargedau personol y person ifanc yn ogystal â chamau gweithredu ar gyfer pawb perthnasol i wneud y pontio i fod yn oedolyn yn llwyddiannus. Mae’r Ddeddf yn diffinio chwe chategori o ran y bobl ifanc sy’n gadael gofal:

1. Plentyn yn derbyn gofal 16-17 oed
2. Un o dan 18 oed sy’n gadael gofal
3. Un dros 18 oed sy’n gadael gofal
4. Person ifanc sy’n ailgysylltu â gofal ar gyfer addysg a hyfforddiant
5. Person ifanc a adawodd ofal o dan Orchymyn Gwarcheidwadaeth Arbennig
6. Person ifanc nad oedd yn gymwys fel un oedd yn gadael gofal

Mae’n bwysig bod pawb sy’n gweithio gyda’r rhai sy’n gadael gofal yn ymwybodol o’r cyfrifoldebau statudol a lefel a’r mathau o gymorth y dylid eu darparu ar gyfer y rhai sy’n gadael gofal ymhob un o’r chwe categori, yn cynnwys:

* Penodi cynghorydd personol ar gyfer rhai sy’n gadael gofal i gadw mewn cysylltiad, cynnig cymorth a chyngor, a chymryd rhan wrth weithredu ac adolygu’r cynllun.
* Darparu a chynnal y person ifanc mewn llety addas o ystod o opsiynau cynaliedig ac annibynnol a hanner-annibynnol.
* Darparu cymorth, gan gynnwys cymorth ariannol a llety gwyliau er mwyn cwrdd ag anghenion addysg, hyfforddiant neu gyflogaeth.

Cyflwynodd y Ddeddf dyletswyddau newydd ‘trefniadau byw ar ôl 18 oed’ ar gyfer pobl ifanc mewn gofal maeth sy’n dymuno parhau i fyw gyda’i rheini maeth ar ôl 18 oed. Mae Llywodraeth Cymru wedi datblygu’r cynllun ‘Pan fydda i’n Barod’ fydd yn diwallu’r dyletswyddau statudol ‘byw ôl-18’ hyn.

# Pobl Ifanc yn yr Ystâd Diogeledd

Newidiodd Rhan 11 o’r Ddeddf a’r rheoliadau y cyfrifoldebau dros ofalu am bobl ifanc yn yr ystâd ddiogeledd a’u cynorthwyo. Yn ôl Adran 31 Deddf Plant 1989, rhaid i ddyletswyddau awdurdod cartref y plentyn sy’n derbyn gofal barhau yn ystod y cyfnod y mae’n cael ei gadw yn y ddalfa e.e. cynnig cyngor, ymweld, adolygu neu asesu er mwyn parhau i gyflawni eu canlyniadau llesiant personol. Mae’r Rheoliadau’n datgan bod plant sy’n derbyn gofal ond heb fod mewn gofal, yn peidio â bod yn rhai sy’n derbyn gofal tra yn y ddalfa ond mae Rheoliadau Ymweliadau â Phlant dan Gadwad (Cymru) 2015 yn sicrhau bod gan yr awdurdod lleol ddyletswydd i ymweld â’r plant hyn a chadw cysylltiad â nhw a threfnu bod cyngor priodol a chymorth ar gael iddyn nhw.

Mae rhai o ddyletswyddau Rhan 6 tuag at y rhai sy’n gadael gofal, e.e. asesiadau a chynlluniau llwybrau a phenodi chynghorwyr personol, yn parhau i fod yn berthnasol yn ystod yr adeg pan fydd person ifanc dan gadwad. Y rhain hefyd sy'n weithredol pan fydd person ifanc sy’n derbyn gofal yn cyrraedd 18 oed ac ar fin bod yn oedolyn tra yn yr ystâd ddiogeledd. Fodd bynnag, mae rhai darpariaethau yn cael eu hatal dros dro, sef y rhai sy’n ymwneud â lletya a chynnal plant sy’n derbyn gofal a chymorth ar gyfer rhai categorïau o’r rhai sy’n gadael gofal gan nad oes modd cyflawni’r rhain tra bod y person ifanc yn cael ei gadw yn y ddalfa. Mae’r rhain yn dod i rym eto pan fydd y person ifanc yn cael ei ryddhau.